钦定古今图书集成/理学汇编/学行典/第109卷 > 朱子全书 > 《与常州独孤使君书》崔元翰
## 钦定古今图书集成/理学汇编/学行典/第109卷 > 朱子全书 > 《与常州独孤使君书》崔元翰

《再拜上书郎中使君阁下》：“天之文以日月星辰，地之
文以百谷草木，生于天地而肖天地圣贤，又得其灵
和粹美，故皆含章垂文，用能裁成庶物，化成天下。而
治平之主，必以文德致时雍。其承辅之臣，亦以文事
助王政。而唐尧虞舜、禹、汤、文武之代，则宪章法度礼
乐存焉；皋陶、伯益、伊、傅、周、召之伦，则诰命谟训歌颂”
传焉。其后卫武、召穆、吉甫、仍叔，咸作之诗，并列于《雅》。
孔圣无大位，由修《春秋》，述《诗》《易》，反诸正而寄之治。而
素臣丘明、游夏之徒，又述而赞之。推是而言，为天子
大臣，明王道，断国论，不通乎文学者，则陋矣；士君子
立于世，升于朝，而不繇乎文行者，则僻矣。然患后世
之文，放荡于浮虚，舛驰于怪迂，其道“遂隐。”谓“宜得明
哲之师长，表正其根源，然后教化淳矣。”阁下绍三代
之文章，播六学之典训，微言高论，正词雅旨，温纯深
润，溥博弘丽，道德仁义，粲然昭昭，可得而本。学者风
驰云委，日就月将，庶几于正。若元翰者，徒以先人之
绪业，不敢有二事不迁于他物。而其颛蒙朴𫘤，难以
为工，抗精劳力，未有可采。独喜阁下虽处贵位，而有
仲尼“诲人不倦”之美，亦欲以素所论撰，贡之阁下，然
而未有暇也。不意流于朋友，露其嗤鄙，而乃盛见称
叹，俯加招纳。顾惟狂简，何以克堪？今谨别贡五篇，庶
垂观察。傥复褒其一字，有逾拱璧之利；假以一言，若
垂华衮之荣。不宣。